Kryvyj Rihas
Kryvyj Rihas arba Krivoj Rogas (ukr. Кривий Ріг 'kreivasis ragas') – miestas vidurio Ukrainoje, Dnepropetrovsko srityje, prie Inhulecio ir Saksahanės upių santakos. Miestas yra gausiame geležimi regione (Kryvyj Riho geležies rūdos baseino gavybos centras), tai svarbus transporto, kalnakasybos ir plieno gamybos centras. Čia gaminamos mašinos ir įrengimai, apdirbamas maistas ir miškas. Technikos, pedagoginis universitetai, Kijevo ekonomikos universiteto ekonomikos institutas, Ukrainos metalurgijos akademijos fakultetas. Istorijos ir kraštotyros muziejus. Dramos ir muzikinis komedijų, lėlių ir kiti teatrai, cirkas. Tarptautinis džiazo festivalis (nuo 1987 m.). Kryvyj Rihas – labai išsidriekęs miestas tarp visų kasyklų ir dažnai vadinamas „ilgiausiu Europos miestu“. 2001 m. 70,85 % miesto gyventojų savo gimtąją kalbą laikė ukrainiečių, 27,61 % – rusų.